**FM i fiskeri 23.september 2023, v/Britta Jensen (redaktør)**

Hvert 4. år foregår FM i fiskeri til havs, og tidligere år er der blevet sejlet ud fra Vedbæk Havn.

Til dette års fiskeri var der truffet en beslutning om, at der skulle ske noget nyt, så denne gang blev der sejlet ud fra Thyborøn Havn.

Der var sat en begrænsning på antal deltagere, så selv jeg/redaktøren kunne ikke komme med. Det ville jeg nok alligevel også have fravalgt, da jeg ikke er særlig søstærk.

Der var 6 personer fra PIF (afbud fra én), og så var der skaffet 5 gæster at tage med.

Følgende var med fra PIF:

Esbjerg: Thomas Vang.

Sønderborg: Morten Jensen, Hans H. Brygmann og Mogens Skøtt.

Vejle: Ole Sønderkær.

Svømmeklubben København: Henrik Dam (Lars Bredmose meldt afbud dagen før).

Vi havde lejet M/S Bodil fra Emma Line i Thyborøn med plads til i alt 12 personer.

Turen startede kl.2.00 om natten med at gå til køjs og vågne til morgenkaffe ved 6-tiden, hvor der var varme rundstykker med det hele og masser af kaffe.

Fiskeriet startede på ”Det Gule Rev” (ca. 4,5 times sejllads fra Thyborøn) Der blev fisket hele dagen, og i forhold til tidligere ture blev der fanget rigtig mange fisk - desværre ikke de helt store, men alle fik mange med hjem.

På båden blev der totalt fanget ca. 300 stk., heraf blev en del dog sat ud igen, da de var for små.

Ved middagstid var der frokost, medens aftensmaden (varm mad) blev serveret ca. kl. 18,00, og så var der lige ca. 4 timers sejllads retur til Thyborøn.

Vejret var godt det meste af dagen (båden gyngede ikke ret meget). Sidst på dagen blev det dog noget værre, men alle fra PIF klarede mosten. Enkelte gæster, der var med, havde det knap så godt.

Alt i alt en superfin tur med mange positive tilkendegivelser, og alle fra PIF var frisk på en tur mere (allerede til næste år).

1 pladsen gik til Morten Jensen (Sønderborg) - torsk på 5,5 kg

2 pladsen gik til Henrik Dam (Svømmeklubben København) - lange 4,4 kg

3 pladsen gik til Morgens Skjødt (Sønderborg) - torsk 4,4 kg

4 pladsen gik til Ole Sønderkær (Vejle ) - torsk 2,5 kg

Udvalget kunne godt ønske sig flere deltagere til fiskestævnerne. Kan det være rigtigt, at ud fra det antal medlemmer, vi trods alt har, så er der kun få, der vil fiske. Mon ikke det kan gøres bedre til næste år, hvor der er Put & Take -fiskeri?

Redaktøren siger tak til Ole Sønderkær og Henrik Dam for fine billeder samt for stævnelederrapport, fra hvilken ovenstående tekst er sammensat.